પાઠ 21
ઈસહાક માટે પત્ની શોધવી
શિક્ષક માર્ગદર્શિકા  ·  જુઓ, સાંભળો અને જીવો – પુસ્તક 1: ઈશ્વર સાથે શરૂઆત

	બાળકોને શીખવવું કે આપણે ઈશ્વર પર ભરોસો રાખીએ ત્યારે તે આપણને સ્પષ્ટ માર્ગદર્શન આપે છે.

“પ્રભુની સ્તુતિ થાઓ … જેમણે પોતાની કૃપા અને વિશ્વાસુપણું છોડ્યાં નથી …”



પાઠની રજૂઆત
શરૂઆત
બાળકોને કહેવા દો કે તેમનાં કુટુંબો લગ્ન માટે કઈ તૈયારીઓ કરે છે.
આજના શિક્ષણના મુખ્ય મુદ્દાઓ
	1.અબ્રાહામ હવે ખૂબ વૃદ્ધ માણસ હતો અને તેનો દીકરો ઈસહાક હજી અપરિણીત હતો. તેથી તેણે પોતાના વિશ્વાસુ નોકરને બોલાવીને ઈસહાક માટે પત્ની શોધવા જવા કહ્યું. નોકરે લાંબી મુસાફરી કરવાની હતી, અબ્રાહામ જ્યાંથી આવ્યો હતો તે દેશમાં પાછા જવાનું હતું. કારણ કે અબ્રાહામ ઇચ્છતો ન હતો કે ઈસહાક વચનના દેશને છોડે, પણ તે એ પણ ઇચ્છતો ન હતો કે તે જે મૂર્તિપૂજક જાતિઓ વચ્ચે રહેતા હતા તેમાંથી પત્ની લે. અબ્રાહામે નોકર પાસે ખાસ સોગંદ લેવડાવ્યા કે તે પોતાના ધણીની સૂચનાઓ પાળશે. ચિત્ર 21 બતાવો. અબ્રાહામે નોકરને એ પણ કહ્યું કે તેની શોધમાં ઈશ્વર તેને માર્ગ બતાવશે (24:1-9).
	2.નોકર ભેટોથી લાદેલાં અબ્રાહામનાં 10 ઊંટો લઈને ગયો. તે નાહોર શહેરમાં પહોંચ્યો અને ઈસહાક માટે યોગ્ય પત્ની શોધવા ઈશ્વરને માર્ગદર્શન આપવા કહ્યું (24:10-14).
	3.નોકર શહેરની બહાર કૂવા પાસે પોતાનાં ઊંટોને આરામ આપતો હતો ત્યારે રિબકા નામની એક સુંદર યુવતી પોતાના કુટુંબ માટે પાણી ભરવા આવી. તેણે રાજીખુશીથી અબ્રાહામના નોકર અને તેનાં ઊંટો માટે પાણી ખેંચ્યું. ત્યારે નોકર જાણી ગયો કે તે ઈસહાક માટે યોગ્ય પત્ની છે (24:15-21).
	4.નોકર રિબકાના કુટુંબને મળવા ગયો ત્યારે તેને ખબર પડી કે તે અબ્રાહામના પોતાના ભાઈની દીકરી છે! તેણે માર્ગદર્શન આપવા અને પ્રાર્થનાનો જવાબ આપવા બદલ ઈશ્વરની સ્તુતિ કરી (24:22-27).
	5.અબ્રાહામના નોકરનું રિબકાના ઘરમાં સ્વાગત થયું અને લગ્નની ગોઠવણો તરત જ કરવામાં આવી (24:28-31, 50-61). નોકરે ઈશ્વરના વિશ્વાસુ માર્ગદર્શન માટે વારંવાર આભાર માન્યો.
	6.આ રીતે રિબકા ઈસહાકની પત્ની બની (24:62-67).
	7.અબ્રાહામ 175 વર્ષની ઉંમરે મરણ પામ્યો. આખી જિંદગી તેણે માર્ગદર્શન માટે ઈશ્વર પર ભરોસો રાખ્યો હતો. ઈશ્વરે અબ્રાહામને પોતાને અનુસરવા બોલાવ્યો હતો અને પોતે વચન આપ્યું હતું તેમ તેમણે અબ્રાહામ અને તેના વંશજોને આશીર્વાદ આપ્યા.
મુખપાઠ કલમ દૃઢ કરાવો
વાર્તા પ્રત્યે આપણો પ્રતિભાવ
આપણે આ નોકરના ઉદાહરણમાંથી શીખી શકીએ, જે જાણતો હતો કે ઈશ્વરની મદદ વગર તે અબ્રાહામની સૂચનાઓ પૂરી કરી શકશે નહિ. તેથી તેણે પ્રાર્થના કરી અને પછી ઈશ્વરના વિશ્વાસુ માર્ગદર્શન માટે વારંવાર આભાર માન્યો. ઈશ્વરે તેને કેવી રીતે માર્ગ બતાવ્યો તે તેણે બીજા લોકોને પણ કહ્યું.
તમારા પોતાના જીવનમાં ઈશ્વરના માર્ગદર્શનનું એક ઉદાહરણ કહો.

